《沅陵道中观夹岸诸山奇秀可喜》
清代·褚廷璋

绿波如美人，名山似良友。故交萦梦寐，家山别已久。

兹晨觌群皱，若揖若招手。彷佛会面初，合志托侪耦。

或泽如少年，或苍如耆耇。或好如自爱，或奇如独负。

或如望矫足，或如思頫首。或如吟耸肩，或如笑哆口。

或据厂如坐，或连冈如走。或戴树如冠，或垂藤如绶。

貌或庄且严，品或端更厚。质或理而文，气或静以寿。

左右应不暇，仓猝遇惟偶。拟翻志乘名，一一记谁某。

山花知我来，烂漫吐红黝。山鸟知我来，啾啁竞呼雊。

山云知我来，滃郁自纷纠。山灵知我来，万象各开剖。

昌黎赋《南山》，卓荦得未有。我笔弱不振，报之愧琼玖。

层峦影摇江，一别清且浏。俯窥明镜妆，亦不我訾丑。

山川能娱人，有美且兼受。

作者简介：清江苏长洲人，字左莪，号筠心。乾隆二十八年进士，官至翰林院侍读学士，以事降主事，乞归。为沈德潜弟子，与曹仁虎等结社，以诗名。性鲠直，不阿权势。尝充方略馆纂修，于准噶尔、回部山川风土，最为熟悉。精通等音字母之学。有《西域图志》、《西域同文志》、《筠心书屋诗钞》。